༅། །སྒྲོལ་མ་དམར་མོའི་དབང་གི་སྦྱིན་སྲེག་གི་ཡིག་ཆུང་
རཀྟ་མུཀྟི་ཀའི་བྲང་རྒྱན་ཞེས་བྱ་བ་
བཞུགས་སོ། །
ན་མོ་བྷཊྚཱ་ར་ཀ་ཏཱ་རཱ་ཡེ། ཕྲིན་ལས་འོད་དམར་གློག་ལྟར་མྱུར་བ་ཡིས། །བརྟན་གཡོ་བསྒུལ་མཛད་དབང་གི་སྒྲོལ་
མ་དང༌། །དབྱེར་མེད་བླ་མ་མཆོག་ལ་གུས་བཏུད་ནས། །ལས་ཀྱི་བོགས་འདོན་སྲེག་བླུགས་ཆོ་ག་སྤེལ། །དེ་ལ་སྦྱོར་དངོས་
རྗེས་གསུམ་གྱི། དང་པོ་སྦྱོར་བ་ནི། རྣམ་པར་དུལ་བའི་གནས་སུ་སྟེགས་བུ་དམར་པོར་ཐབ་ཁུང་ཟླ་གམ་དམར་པོ་ངོས་
ཤར་བསྟན། རྒྱར་ཁྲུ་གང་། དཔངས་སུ་ཁྲུ་ཕྱེད། མུ་རན་དང་ཁ་ཁྱེར་ལ་སོར་བཞི་བཞི་ཡོད་པ། ཁ་ཁྱེར་ལ་ལྕགས་ཀྱུས་
མཚན་པ། ནང་དུ་པདྨ་འདབ་བརྒྱད་ཀྱི་ལྟེ་བར་ལྕགས་ཀྱུ་ཅན་བྲི་བརྩིག་བརྐོ་བ་གང་རུང་བྱ། དེར་བུད་ཤིང་ནི། སེང་ལྡེང་
ངམ། ཁམ་བུའམ། ཤུག་པའམ། མཛོ་མོ་ཤིང་སོགས་རོ་སྐྱུར་ཞིང་མདོག་དམར་པོ་ཅན་ཐབ་ཀྱི་དབྱིབས་དང་མཐུན་པར་
བརྩིག །ཐབ་ཀྱི་གཡས་སུ་ཁ་དོག་དམར་པོའམ། འབྲས་བུ་ཅན་གྱི་ཤིང་ཚོན་དམར་པོས་བསྒྱུར་བའི་ཡམ་ཤིང་སོར་ལྔ་པ་
གྲངས་ཇི་ཙམ་དགོས་པ་དྲི་བཟང་པོ་དང་མངར་གསུམ་གྱིས་སྦགས་པ་དང༌། ཚ་བའི་ཏིལ་མར་རམ་མར་ཁུ་ལ་འབྲི་མོག་
བསྲེས་པ་དང༌། ཚེར་མ་ལྕགས་ཀྱུ་ཅན་གྱི་ཤིང་དང༌། གླང་སྣ་དང་ལུག་རུ་དམར་པོ་སོགས་མེ་ཏོག་དམར་པོ་ལྕགས་ཀྱུ་ཅན་
རྙེད་ཚད་དང༌། འབྲས་ཆན་ཞོ་དང་མངར་གསུམ་གྱིས་སྦྲུས་པའི་ཟས་མཆོག་དང༌། དར་ཟབ་དམར་པོའི་ན་བཟའ་དང༌།
བསྒྲུབ་བྱའི་ལིངྒ་སྔགས་ཅན་བྲིས་པ་གང་མང་དགུག་གཞུག་བྱས་པ་རྣམས་བཤམ། ཡང་གཡོན་དུ་ལྷག་པའི་ལྷ་དང་མེ་
ལྷའི་གཏོར་མ་གཉིས་དང༌། ཟངས་སྣོད་དུ་དྲི་དང་མེ་ཏོག་དམར་པོ་བླུགས་པའི་མཆོད་ཡོན་དང༌། མེ་ཏོག་དམར་པོ་དྲི་ཞིམ་
པོ་དང༌། ཨ་ག་རུའི་སྤོས་དང༌། འབྲི་མོག་བསྲེས་པའི་མར་མེ་དང༌། ཙནྡན་དམར་པོ་དང་གུར་གུམ་སྦྱར་བའི་དྲི་ཆབ་དང༌།
མངར་གསུམ་ལ་སྦྲུས་པའི་ལྷ་བཤོས་དམར་པོ་སྟེ་མཆོད་པ་ཚར་གཉིས་བཤམ། བྲིས་ཐབ་ཡིན་ན་མདུན་དུ་མེ་སྒྲིབ་གངས་
རིའི་དབྱིབས་ཅན་ཞིག་བཞག། དེའི་ནང་དུ་རྡོ་དྲིལ། བསང་ཆུ། ཀུ་ཤ། དགང་བླུགས་དང༌། རླུང་གཡབ་བཞག་གོ། །
204

སྒྲོལ་མ་དམར་མོའི་དབང་གི་སྦྱིན་སྲེག་གི་ཡིག་ཆུང་རཀྟ་མུཀྟི་ཀའི་བྲང་རྒྱན།
གཉིས་པ་དངོས་གཞིའི་རིམ་པ་ནི་སྲོད་ཆེན་པོའི་དུས་སུ། བདག་ཉིད་ཁྲུས་བྱས། དྲི་བཟང་དམར་པོ་དང་སིནྡྷུ་རས་ལུས་ལ་
བྱུག །ཆས་གོས་རྒྱན་ཐམས་ཅད་དམར་པོར་བྱ། སྟན་དམར་པོ་ལ་ཁ་ནུབ་ཏུ་བསྟན་ནས་རྡོ་རྗེའམ་སེམས་དཔའི་སྐྱིལ་ཀྲུང་
གིས་འདུག་ལ། ཆགས་པའི་ཉམས་དང་ལྡན་པས། ལྷའི་རྣལ་འབྱོར་ཤིན་ཏུ་བརྟན་པར་བསྒོམ། སྨྲ་བ་བཅད། རྡོ་དྲིལ་
བཟུང༌། བསང་ཆུ་ལ་དམིགས་ཏེ། ཨོཾ་ཨ་མྲྀ་ཏེ་ཧཱུྃ་ཕཊ་ཅེས་ཅུང་ཟད་བཟླ། སྔགས་དེ་ཉིད་བརྗོད་ཅིང་ཀུ་ཤའི་རྩེ་
མོས་བསང་ཆུ་བླངས་ཏེ། གཡོན་ནས་བརྩམས་ཏེ་གཡས་སྐོར་དུ་ཐབ་དང༌། བསྲེག་རྫས། མཆོད་རྫས། དགང་བླུགས་
ཐམས་ཅད་བསང། རྒྱལ་པོའམ། སྨད་འཚོང་མའི་ནང་ནས་བྱུང་བའི་མེ་སྣོད་དུ་བཞག་པས་དཔལ་འབར་སྦར་ནས་
བསངས་ལ། བུད་ཤིང་དང་ལྷན་དུ་མེ་ཚང་དུ་བཅུག། ཨོྃ་ཛྭ་ལ་ཛྭ་ལ་ཧཱུྃ། ཞེས་རླུང་གཡབ་ཀྱིས་མེ་སྦར། ཀུ་ཤས་
ཐབ་གཡོགས་པར་གསུངས་ཀྱང༌། འབྱོར་དཀའ་བས་སྤྱི་ལྟར་བྱིན་གྱིས་བརླབས་ནས་ཚིགས་བཅད་སྔགས་དང་བཅས་
པས་ཕྱོགས་མཚམས་བརྒྱད་དུ་དགྲམ་པ་ནི་གེགས་ཞི་བ་དང་གཙང་སྦྲའི་དོད་པོའོ། །
དེ་ནས་མེ་བསང་སྦྱང༌། སྟོང་པའི་ངང་ལས་ཧཱུྃ་ལས་ཡེ་ཤེས་ཀྱི་ཐབ་ཁུང་ཟླ་གམ་དམར་པོ་
མཆུ་ཁ་ཁྱེར་དང་བཅས་པའི་ནང་དུ། རཾ་ལས་མེའི་དཀྱིལ་འཁོར་གྲུ་གསུམ་འབར་བའི་
དབུས་སུ་པཾ་ལས་པདྨ་དམར་པོའི་སྟེང་དུ་ྃ་ལས་མེ་ལྷ་དམར་པོ་ཞལ་གཅིག་ཕྱག་གཉིས་
པ༑ གཡས་བགྲང་ཕྲེང་དང་གཡོན་སྤྱི་བླུགས་འཛིན་པ་ཨག་ཚོམ་ཅན་དུ་གྱུར། རང་གི་
ཐུགས་ཀ་ནས་འོད་ཟེར་འཕྲོས་པས་ཤར་ལྷོ་ནས་མེ་ལྷ་འཁོར་དང་བཅས་པ་ཊཱཀྐི་ཧཱུྃ་ཛཿཞེས་
པས་བཀུག་ལ། ཐབ་ཀྱི་ཁ་ཁྱེར་གྱི་སྟེང་དུ་ཀུ་ཤའི་གདན་ལ་བཞུགས་པ་ལ། ཨ་མྲྀ་ཏེ་སོགས་བརྗོད་ཅིང་བསང་ཆུས་
ཕྱིར་འབྲང་གི་བགེགས་བསྐྲད། ཨོཾ་ཨཧཱུྃ་པྲ་ཏཱིཙྪ་སྭཱ་ཧཱ། ཞེས་པས་མཆོད་ཡོན་དབུལ། ཛཿཧཱུྃ་བྃ་ཧོཿས་དགུག་
གཞུག་བཅིང་དབང་དུ་བྱ། ཨོཾ་ཨགྣི་ཡེ་ས་པ་རི་ཝཱ་ར་ཨོཾ་བཛྲ་པུཥྤ་ཨཱཿཧཱུྃ་སོགས་ནས་ཤབྡ་ཨཱཿཧཱུྃ་བར་
གྱིས་མཆོད་པ་སྣ་ལྔ་རོལ་མོ་དང་བཅས་པས་དབུལ། པདྨའི་ཁུ་ཚུར་གྱིས་གཡས་པས་བླུགས་གཟར་དང༌། གཡོན་པས་
དགང་གཟར་བཟུང༌། ལག་པ་གཉིས་པུས་མོའི་ནང་ལས་ཕྱིར་མི་འདའ་བར་བྱས་ལ་དགང་བླུགས་ཀྱི་ཁ་ལ་ྃ་
དང་མེ་ལྷའི་ལྗགས་ལ་རེེ་བཀོད་དེ། ཨོཾ་ཨགྣི་ཡེ་སྭཱ་ཧཱ་ཞེས་དང༌། དགང་བླུགས་གཡས་སུ་བསྐོར་བས་མེ་
ལྷའི་ཞལ་ཅུང་ཟད་གདངས་པར་དགང་བླུགས་གསུམ་མམ་བདུན་ཕུལ་ལ། མེའི་ལྟས་བརྟག །དེ་ནས། ཡམ་ཤིང་དང༌།

205

གངས་ཅན་རིག་བཅུད་ལས། དཔོན་སློབ་ངག་དབང་ལེགས་གྲུབ་ཀྱི་གསུང་པོད་འབུམ་བཞི་པ།
སྲེག་བླུགས་དང༌། མེ་ཏོག་དམར་པོ་དང༌། ཟས་མཆོག་རྣམས་བདུན་བདུན་དབུལ། དེའི་ཚེ་སྔགས་ནི། ཨོཾ་ཨགྣི་ཡེ་སྭཱ་
ཧཱ༑ ཆེ་གེ་མོའམ་དམིགས་བསལ་མེད་ན་ཁམས་གསུམ་སྣོད་བཅུད་ཐམས་ཅད་ཝ་ཤཾ་ཀུ་རུ་ཧོ༔ཞེས་པ་
འབའ་ཞིག་གིས་དབུལ། ཡམ་ཤིང་དང་མེ་ཏོག་ནི་གཡས་པའི་མཆོག་སྦྱིན་གྱི་ཕྱག་རྒྱའི་མཐེབ་སྲིན་གྱིས་དབུལ། གཞན་
རྣམས་ནི་བླུགས་གཟར་གྱིས་དབུལ་བ་ནི་སྲེག་བླུགས་ཡིན་ལ། དགང་གཟར་མར་གྱིས་བཀང་བའི་སྟེང་དུ་བླུགས་གཟར་
མར་གྱིས་བཀང་བ་སྦྲགས་ནས་འབུལ་བ་ནི་དགང་བླུགས་སོ། །ཡམ་ཤིང་ནི་མེའི་དཀྱིལ་འཁོར་དང༌། མེ་ཏོག་ནི་ཕྱག་ཏུ།
གཞན་རྣམས་ནི་ཞལ་དུ་འབུལ་ལོ། །
དེ་ནས་བསང་ཆུས་བསངས་པས་མེ་ལྷ་འབར་བའི་རྣམ༌པར༌གྱུར༌པའི༌དབུས་སུ་ཧཱུྃ་ལས་
པདྨ་དམར་པོ་དང༌། ཨ་ལས་ཟླ་བའི་དཀྱིལ་འཁོར་དམར་པོའི་སྟེང་དུ་ཧྲཱིཿདམར་པོ་ལས་
ཨུཏྤ་ལ་དམར་པོ་ལྟེ་བར་ཧྲཱིཿས་མཚན་པ། དེ་ཡོངས་སུ་གྱུར་པ་ལས་རྗེ་བཙུན་མ་སོགས་ཀྱིས་
སྒྲོལ་མ་སྒྲུབ་ཐབས་ལྟར་བསྐྱེད་བསྟིམ་དབང་བསྐུར། མཆོད་བསྟོད་བྱས་ལ། སྒྲོལ་མའི་ཞལ་ལ་ཧྲཱིཿ༔དང་དགང་
བླུགས་ཀྱི་ཁ་ལ་ཧྲཱིཿབཀོད་ལ་ལས་སྔགས་ཀྱིས་མར་དགང་བླུགས་བདུན་དབུལ། དེ་ནས་ཡམ་ཤིང་དང༌། སྲེག་
བླུགས་དང༌། མེ་ཏོག་དམར་པོ་དང༌། ཟས་མཆོག་རྣམས་རིམ་པར་ལས་སྔགས་འབའ་ཞིག་གིས་དབུལ། ཡམ་ཤིང་དང༌།
སྲེག་བླུགས་དང༌། མེ་ཏོག་འབུལ་ཐེངས་རེ་དང་སྔགས་རེ་སྦྱར་བ་སྦྱིན་སྲེག་ཅེས་བྱ་བ་ཡིན་པས་གྲངས་བཟུང་སྟེ་བརྒྱ་སྟོང་
གི་བར་འབུལ་ལོ། །དེ་ནས་ལིངྒ་རྣམས་དབུལ་ཞིང་སྒྲུབ་ཐབས་སུ་བཤད་པའི་ལས་སྦྱོར་གྱི་དམིགས་པ་དེ་དག་གསལ་
བར་ནན་ཏན་གྱིས་བསྒོམ། དེ་ནས་ལས་སྔགས་ཀྱིས་ན་བཟའ་དབུལ། གཏོར་མའང་བྱིན་གྱིས་བརླབས་ནས། ལས་
སྔགས་སམ་གཏོར་སྔགས་བརྗོད་ཅིང་དགང་བླུགས་ཀྱིས་དབུལ། མཆོད་བསྟོད། འདོད་དོན་ལ་གསོལ་བ་གདབ། ལྷག་
ཆད་བསྐང༌། བཟོད་གསོལ་དང་གཤེགས་གསོལ་བྱ།
གསུམ་པ་རྗེས་ཀྱི་ཆོས་ནི། དེ་ནས་མེ་འབར་བ་མེ་ལྷར་གྱུར་པ་ལ་སྔར་གྱི་སྔགས་ཀྱིས་ན་བཟའ་དང༌།
གཏོར་མ་བྱིན་གྱིས་བརླབས་ནས་སྔར་གྱི་སྔགས་ལ་བ་ལིནྟ་ཁ་ཁ་ཁཱ་ཧི་ཁཱ་ཧི་བཏགས་པ་སྤེལ་ཚིག་དང་བཅས་
པས་དབུལ། བསྲེག་རྫས་ལྷག་མ་རྣམས་སྔར་ལྟར་མ་ལུས་པར་འབུལ། ཨོཾ་ཨགྣ་ཡེ་ས་པ་རི་ཝཱ་ར་ཨོཾ་བཛྲ་
པུཥྤ་སོགས་ཀྱིས་མཆོད། འཇིག་རྟེན་དབང་ཕྱུག་ཚངས་དབང་མགོན་གྱི་སྲས། །མེ་ལྷའི་རྒྱལ་
206

སྒྲོལ་མ་དམར་མོའི་དབང་གི་སྦྱིན་སྲེག་གི་ཡིག་ཆུང་རཀྟ་མུཀྟི་ཀའི་བྲང་རྒྱན།
པོ་ཌཱ་ཀིས་དབང་བསྐུར་བ། །ཤེས་རབ་མཆོག་གིས་ཉོན་མོངས་ཐམས་ཅད་བསྲེགས།
འཛིན་བྱེད་མེ་ལྷ་ཉིད་ལ་རྣམ་པར་འདུད། །ཅེས་པས་བསྟོད། ཡི་གེ་བརྒྱ་པ་ལན་གསུམ། མ་འབྱོར་པ་
དང་སོགས་ཀྱིས་ནོངས་པ་བཟོད་པར་གསོལ། ཨོཾ་ཨགྣ་ཡེ་གཙྪས་གཤེགས་སུ་གསོལ། རང་གི་གནས་གསུམ་
བསྲུངས་ལ་བསྔོ་སྨོན་ཤིས་བརྗོད་བྱ། ལོང་སྐབས་ཡོད་ན་མེ་མ་ཤའི་བར་དུ་མི་དཀྲུགས། མི་བདལ། མི་འགོམ། ལོང་མེད་
ན་འབྲི་མོག་གིས་བསྒྱུར་བའི་འོ་མ་དམར་པོས་མེ་གཞིལ། གང་ལྟར་ཡང་ཐལ་བ་བསྒྲུབ་བྱས་འཐུང་བའི་ཆུ་བོ་ལ་དོར་བས་
དབང་དུ་འགྱུར་བ་ནི་ངེས་པའོ། །བསྙེན་སྒྲུབ་ལས་ཀྱི་ཕོ་ཉ་རབ་མྱུར་ཡང༌། །བོགས་འབྱིན་སྦྱོར་བའི་ལག་ཆ་དང་བྲལ་ན། །
དབང་བྱ་ཁུག་པའི་ཕྲིན་ལས་འགྱང་སྲིད་པས། །ཆོ་ག་འདི་ནི་ལས་ཀྱི་མཆིལ་རྣོན་ཡིན། །
ཞེས་རྗེ་བཙུན་སྒྲོལ་མ་དམར་མོའི་དབང༌གི་སྦྱིན་སྲེག་གི་ཡིག་ཆུང་རཀྟ་མཀྟི་ཀའི༌བྲང་རྒྱན་ཞེས་བྱ་བ་འདི་ནི་
ཡིག་རྙིང་མཛད་བྱང་མི་གསལ་བ་ཞིག་ལ་བརྟེན་ནས་རང་གཞུང་གི་ཡན་ལག་ཏུ། ཝཱ་གིནྡྲ་སུ་སིདྡྷིས་བླ་ཆེན་འཕགས་པ་
ཡབ་སྲས་ཀྱི་ཕྲིན་ལས་ཁམས་གསུམ་ལས་རྣམ་པར་རྒྱལ་བའི་ཕྱག་རྗེས་འཛིན་རྣམ་རྒྱལ་མགོན་ཁང་དུ་སྦྱར་བའི་དགེ་བས་
སྒྲུབ་པ་པོ་རྣམས་པདྨའི་འཁོར་ལོས་སྒྱུར་བ་རྡོ་རྗེ་ཆོས་དང་འདྲ་བར་གྱུར་ཅིག །
207

གངས་ཅན་རིག་བཅུད་ལས། དཔོན་སློབ་ངག་དབང་ལེགས་གྲུབ་ཀྱི་གསུང་པོད་འབུམ་བཞི་པ།